會稽三賢祠詩 旌忠廟
作者：王十朋
朝代：宋

paragraphs: 國家徃徃艱難中，搢紳節義掃地空。
靖康有一忠愍公，建炎獨有唐侯忠。
唐侯爵位何曾隆，身居行伍儕羆熊。
平生經史漫不通，嚴霜烈日藴在衷。
憤然一奮不顧躬，太尉奪笏嗟怱怱。
子房鐵椎計已窮，張巡就縛氣尚雄。
杲卿鋸解駡未終，忠血義肉塗地紅。
烈氣英魂薄蒼穹，事驚朝野聞帝聰。
立廟旌忠浙江東，睢陽雙廟同高風。
名書青史等岱崧，當時開門誰納戎，貽臭千古如蛆蟲。